John Petersen, fyrrverandi landsstýrismaður, deyður (Mynd: Finnur Justinussen) 2018-09-12 17: 30 Ingi Samuelsen Í morgun bóru boðini um, at John Petersen, fyrrverandi løgtingslimur og landsstýrismaður fyri Fólkaflokkin er deyður, 70 ára gamal. Hann doyði í Turkalandi, har hann var farin at halda 70 ára føðingardagin leygardagin 8. september saman við sínum nærmastu. John Petersen, sum var skopuningur, er í dag meira kendur sum stovnari av byggifyritøkuni J & K Petersen, har hann var aktivur heilt fram til deyða sín. John Petersen stovnaði felagið saman við beiggja sínum Kristiani Anfinn í 1975, men felagið bygdi á virksemi, sum pápi teirra, Karl, byrjaði, tá hann keypti sín fyrsta lastbil í 1948. John Petersen var landsstýrismaður við fiskivinnumálum frá 1991 til 1993, og aftur frá 1996 til 1998. Hann varð fyrstu ferð valdur í løtgingið fyri Fólkaflokkin í 1988, og sat fram til 1998. Árini 1976 til 1992 var hann bygdarráðslimur í Skopun. John Petersen var stjóri í J & K Petersen meðan fyritøkan menti seg til at vera ein av Føroya størstu entreprenørfyritøkum. Stjórauppgávan varð seinni latin soninum Stein Olvi, men John helt fram í fyritøkuni, sum arbeiðsformaður. Varð sagdur at vera tiltikin arbeiðssamur. John Petersen var giftur Ragnhild úr Sørvági, vanliga rópt Guggan, og tey eiga børnini Stein Olv, Sissal, Elisabeth og Kari Ann.